b'\n_START_ARTICLE_\nK\xc4\x99stutis Kepe\xc5\xbeinskas\n_START_PARAGRAPH_\nK\xc4\x99stutis Kepe\xc5\xbeinskas (1945 m. sausio 1 d. Kaune) \xe2\x80\x93 choro dirigentas ir muzikos mokytojas.\n_START_SECTION_\nBiografija\n_START_PARAGRAPH_\n1959\xe2\x80\x931964 m. choro dirigavimo mok\xc4\x97si Kauno Juozo Gruod\xc5\xbeio muzikos technikume (d\xc4\x97st. Jonas Janu\xc5\xa1kevi\xc4\x8dius). Atlik\xc4\x99s karin\xc4\x99 tarnyb\xc4\x85, 1967\xe2\x80\x931972 m. choro dirigavimo studijas neakivaizdiniu b\xc5\xabdu t\xc4\x99s\xc4\x97 Lietuvos valstybin\xc4\x97je konservatorijoje (doc. Povilo Bekerio klas\xc4\x97)._NEWLINE_1962\xe2\x80\x931964 m. \xe2\x80\x93 Kauno 1-osios vidurin\xc4\x97s ir Linkuvos a\xc5\xa1tuonmet\xc4\x97s mokyklos muzikos mokytojas ir vaik\xc5\xb3 chor\xc5\xb3 vadovas. Linkuvos mokyklos jaunu\xc4\x8di\xc5\xb3 chor\xc4\x85 (80 dalyvi\xc5\xb3) pareng\xc4\x97 1964 m. I respublikinei moksleivi\xc5\xb3 dain\xc5\xb3 \xc5\xa1ventei._NEWLINE_Nuo 1967 m. \xe2\x80\x93 Kauno pagalbin\xc4\x97s mokyklos \xe2\x80\x93 internato (vaik\xc5\xb3 pensionato) muzikos ir dainavimo mokytojas, nuo 1996 m. \xe2\x80\x93 vyresnysis mokytojas. Vaik\xc5\xb3 choras dalyvauja tarptautiniuose speciali\xc5\xb3j\xc5\xb3 mokykl\xc5\xb3 meno savirai\xc5\xa1kos konkursuose ir pelno prizines vietas, gerai pasirodo Baltijos \xc5\xa1ali\xc5\xb3 speciali\xc5\xb3j\xc5\xb3 mokykl\xc5\xb3 sporto ir meno \xc5\xa1vent\xc4\x97se._NEWLINE_1967\xe2\x80\x931970 m. \xe2\x80\x93 Kauno politechnikos instituto d\xc4\x97stytoj\xc5\xb3 mi\xc5\xa1riojo choro vadovas, 1974\xe2\x80\x931975 m. \xe2\x80\x93 Lietuvos \xc5\xbeem\xc4\x97s \xc5\xabkio akademijos mi\xc5\xa1riojo choro \xe2\x80\x9eDaina\xe2\x80\x9c meno vadovas ir dirigentas. Kolektyv\xc4\x85 pareng\xc4\x97 1975 m. respublikinei dain\xc5\xb3 \xc5\xa1ventei, koncertavo Kaune, Vilniuje, Estijoje, Baltarusijoje ir Lenkijoje._NEWLINE_1973\xe2\x80\x931987 m. \xe2\x80\x93 Kauno prekybos darbuotoj\xc5\xb3 mi\xc5\xa1riojo choro (60 dalyvi\xc5\xb3) meno vadovas ir dirigentas. \xc5\xa0is choras Kauno miesto ir respublikin\xc4\x97se ap\xc5\xbei\xc5\xabrose laim\xc4\x97jo prizini\xc5\xb3 viet\xc5\xb3, nema\xc5\xbeai koncertavo Lietuvoje ir svetur, dalyvavo 1975, 1980 ir 1985 m. respublikin\xc4\x97se dain\xc5\xb3 \xc5\xa1vent\xc4\x97se._NEWLINE_Nuo 1989 m. \xe2\x80\x93 Kauno kult\xc5\xabros r\xc5\xabm\xc5\xb3 pagyvenusi\xc5\xb3 \xc5\xbemoni\xc5\xb3 mi\xc5\xa1riojo choro \xe2\x80\x9eAiniai\xe2\x80\x9c vadovas. Koncert\xc5\xb3 sureng\xc4\x97 Lietuvoje, Latvijoje, Estijoje ir Baltarusijoje, dalyvavo 1994 m. \xe2\x80\x93 I ir 1998 m. \xe2\x80\x93 II Pasaulio lietuvi\xc5\xb3 dain\xc5\xb3 \xc5\xa1vent\xc4\x97se Kaune ir Vilniuje. Dirigavo Kauno miesto ir rajono dain\xc5\xb3 \xc5\xa1vent\xc4\x97se.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'